Polümeraasi ahelreaktsioon ehk PCR on ensümaatiline protsess, mille käigus n-ö kopeeritakse tsükliliselt, proovi jahutades ja kuumutades, kindlaid DNA piirkondi ehk lookusi. Iga tsükliga kahekordistub algne DNA matriitsjärjestus. Teoreetiliselt võiks 30-tsüklilise reaktsiooniga tekitada algsest järjestusest ligikaudu miljard koopiat. See kogus DNA-d on juba hõlpsasti mõõdetav mitmete meetoditega. Polümeraasi ahelreaktsiooni olulised komponendid on praimerid - lühikesed DNA  järjestused, mis määravad ära kopeeritava DNA piirkonna. DNA matriitsist oli juba juttu, kuid vaja läheb veel nukleotiide, neid nelja monomeeri, millest DNA-d kokku panna, ja ensüümi - DNA polümeraasi, mis hakkab monomeere matriitsist lähtuvalt õiges järjekorras kokku panema. Polümeraasi ahelreaktsioon võimaldab mitmeid praimereid kasutades kopeerida samaaegselt ühes reaktsioonis mitut DNA järjestust. Enam kui kahe DNA piirkonna ehk lookuse samaaegset kopeerimist tuntakse multipleks-PCR-i nime all.  Isikutuvastamiseks on kasutusel kommertsiaalsed kitid ehk reaktiivikomplektid, mis võimaldavad samaaegselt analüüsida 11-16 DNA lookust ühe multipleks-PCR-i kaudu. Kõige selle tulemuseks võib olla üle 20 DNA fragmendi, mida tuleb hakata üksteisest eristama.